DA Den Europæiske Unions Tidende C 20/27

Sag anlagt den 5. december 2006 — Ballast Nedam Infra mod Kommissionen

(Sag T-362/06)

(2007/C 20/41)

Processprog: nederlandsk

Parter

Sagsøger: Ballast Nedam Infra BV (ved advocaten A.R. Bosman og J.M.M. van de Hel)

Sagsøgt: Kommissionen for De Europæiske Fællesskaber

Sagsøgerens påstande

— Kommissionens beslutning K(2006) 4090 endelig udg. af 13. september 2006, der blev meddelt til sagsøgeren den 25. november 2006, om en procedure efter EF-traktatens artikel 81 (sag COMP/38.456 — Asfalt — NL) annulleres, for så vidt som den er rettet til sagsøgeren.

— Subsidiært annulleres beslutningens artikel 2, for så vidt som den er rettet til sagsøgeren, eller i det mindste nedsættes den bøde, sagsøgeren er blevet pålagt.

— Beslutningens artikel 1 annulleres delvis, for så vidt som den fastslår, at overtrædelsen forløb til oktober 2000, og der foretages en forholdsmæssig nedsættelse af den i artikel 2 pålagte bøde, for så vidt som den er rettet til sagsøgeren.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Sagsøgeren anfægter Kommissionens beslutning af 13. september 2006 om en procedure efter EF-traktatens artikel 81 (sag COMP/38.456 — Asfalt — NL), hvorved sagsøgeren blev pålagt en bøde for overtrædelse af artikel 81 EF.

Til støtte for søgsmålet gør sagsøgeren for det første gældende, at artikel 81 EF og artikel 23, stk. 2, i forordning nr. 1/2003 er blevet tilsidesat. Ifølge sagsøgeren har Kommissionen ikke ført bevis for, at der er tale om en enkelt fortløbende overtrædelse af artikel 81 EF. Sagsøgeren har anført, at Kommissionen ikke har ført bevis for, at asfaltleverandørerne og de store vejbygningsvirksomheder i fællesskab har fastsat bruttoprisen på asfalt og at de store vejbygningsvirksomheder skulle have nogen interesse i sådanne aftaler. I øvrigt var det med urette, at Kommissionen lagde til grund, at aftalen om standardrabatter og vejbygningsvirksomhedernes ønske om at opnå bedre vilkår end mindre vejbygningsvirksomheder med en mindre indkøbsvolume udgjorde overtrædelser af artikel 81 EF.

Sagsøgeren gør for det andet gældende, at der er sket tilsidesættelse af artikel 81 EF, artikel 23, stk. 2, i forordning nr. 1/2003 og Kommissionens retningslinjer for beregning af bøder (1). Ifølge sagsøgeren har Kommissionen foretaget en urigtig bedømmelse af overtrædelsens grovhed.

For det tredje gør sagsøgeren gældende, at artikel 81 EF er blevet tilsidesat, idet Kommissionen på et urigtigt retligt og faktisk grundlag har antaget, at sagsøgeren har udøvet bestemmende indflydelse på den markedsadfærd, som Ballast Nedam Grond en Wegen BV har udvist.

Endelig gør sagsøgeren gældende, at artikel 27, stk. 1, i forordning nr. 1/2003 og retten til kontradiktion er blevet tilsidesat, eftersom Kommissionen har undladt at give sagsøgeren mulighed for at tilbagevise en række nye elementer i beslutningen vedrørende sagsøgerens indblanding i den påståede overtrædelse i perioden fra 21. juni 1996 til og med 1. oktober 2000.

(1) Retningslinjer for beregningen af bøder i henhold til artikel 15, stk. 2, i forordning nr. 17 og artikel 65, stk. 5, i EKSF-traktaten (EFT 1998 C 9, s. 3).